Артюр Рембо
Скринът

Превод от френски: Кирил Кадийски, 1994

chitanka.info

Масивен, дъбов, цял в резби, това е скрин, но

със своя вид улегнал напомня старец благ;

вратите си разтваря и в дъхавия мрак

те лъхва ароматно тежко старо вино.

Претъпкан, той побрал е дрехи овехтели,

пране уханно, жълто, бельото на жени

и дрешки на деца, и бабини дантели,

и кърпички с грифони от чужди младини.

Къдрици дремят там, портрети и гоблени;

изсъхнали цветя и плодове сушени

там смесват своя мирис, неуловим почти.

О, стар и мъдър скрин, ти знаеш много тайни

и сам разказваш ни истории безкрайни,

щом само си разтвориш масивните врати.

октомври 1870

Издание: Артюр Рембо. Поезия. Подбор и превод от френски: Кирил Кадийски. Издателство „Нов Златорог“, София, 1994.

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.